KIRJALLINEN KYSYMYS E-2335/99 esittäjä(t): Rolf Linkohr (PSE) komissiolle. Ydinreaktorit hakijamaissa.



Virallinen lehti nro 225 E , 08/08/2000 s. 0106 - 0107



KIRJALLINEN KYSYMYS E-2335/99 esittäjä(t): Rolf Linkohr (PSE) komissiolle (13. joulukuuta 1999) Aihe: Ydinreaktorit hakijamaissa 1. Mikä on komission kanta ydinreaktoreihin jäsenyyttä hakeneissa maissa? 2. Suunnitteleeko komissio ydinreaktoreiden sulkemista etuajassa, ja mikä on siinä tapauksessa komission aikataulu? 3. Hyväksyykö komissio erityisesti Liettuan ja Slovakian kansallisissa energiasuunnitelmissa vahvistetut sulkemissuunnitelmat? 4. Voiko komissio antaa tietoa siitä, tarkastetaanko Liettuan ydinreaktorit ja milloin tämä tarkastus toteutetaan? Günter Verheugenin komission puolesta antama vastaus (11. tammikuuta 2000) 1. Komissio on aina kiinnittänyt erityistä huomiota ydinturvallisuuteen laajentumisen yhteydessä. Tämä alue tulee olemaan jatkuvasti tarkan tutkimuksen ja komission tukitoimien kohteena uusien valtioiden jäseneksi liittymistä valmistelevalla kaudella. Komissio on aloittanut läheisen yhteistyön ehdokasmaiden ydinturvallisuudesta vastaavien viranomaisten kanssa niiden voimavarojen ja riippumattomuuden vahvistamiseksi. Näin komissio levittää edelleen yhteisössä kehittynyttä ydinturvallisuuskulttuuria. 2. Komission näitä asioita koskeva politiikka on luonnosteltu selkeästi heinäkuussa 1997 julkistetussa Agenda 2000 -asiakirjassa. Siinä ehdokasmaiden ydinvoimaloiden reaktorit on jaettu kolmeen luokkaan: länsimaiseen teknologiaan perustuviin reaktoreihin, sellaisiin neuvostoliittolaiseen teknologiaan perustuviin ydinvoimaloihin, jotka voidaan saattaa ajan tasalle kansainvälisten turvallisuusmääräysten mukaisiksi ja sellaisiin neuvostoliittolaiseen teknologiaan perustuviin yksiköihin, joita ei voi nykyaikaistaa kohtuullisin kustannuksin. Komissio on toistuvasti todennut, että ehdokasmaissa toimivat kolmanteen luokkaan kuuluvat ydinvoimalat on suljettava niin pian kuin se on käytännössä mahdollista laaja-alaisen energiastrategian yhteydessä. Tämä koskee Bohunicen V-1-reaktoria Slovakiassa, Ignalinan ydinvoimalaa Liettuassa sekä Kozloduyn ydinvoimalan 14 yksiköitä Bulgariassa. 3. Komissio on käynyt tästä asiasta tiiviitä ja hedelmällisiä keskusteluja ehdokasmaiden viranomaisten kanssa. Toisissa 13. lokakuuta 1999 julkaistuissa ehdokasmaiden jäseneksi liittymisen edistymistä koskevissa määräaikaiskertomuksissa komissio ilmaisi tyytyväisyytensä Liettuan ja Slovakian viranomaisten tekemiin päätöksiin Ignalinan ja Bohunicen V-1-reaktorien pikaisesta sulkemisesta. Komissio on myös tyytyväinen Bulgarian kanssa hiljattain saavutetusta yhteisymmärryksestä Kozloduyn 14 reaktoreiden sulkemisesta ennenaikaisesti. Komissio katsoo näiden päätösten ilmentävän maiden sitoutumista yhdentymiseen ja lisäävän merkittävästi Euroopan ydinturvallisuutta. Komissio jatkaa tietenkin asiasta käymäänsä vuoropuhelua asianomaisten viranomaisten kanssa. 4. Liettuan ydinturvallisuusvirasto varmistaa säännöllisesti, että ydinreaktoreiden käyttäjä panee täytäntöön turvallisuuden parantamisohjelman määräykset. Toimiluvan myöntäminen riippuu näiden turvallisuustarkastusten tuloksista eli turvallisuuden arviointikertomuksista. Komissio tukee Liettuan ydinturvallisuusvirastoa ja sen työtä PHARE-ohjelman varoista.